PRIJEDLOG

Na temelju članka 30. stavka 2. Zakona o komunalnom gospodarstvu (″Narodne novine“ broj 68/18, 110/18, 32/20,145/24) Komunalno društvo grada Imotskog  d.o.o., uz prethodnu suglasnost Gradskog vijeća Grada Imotskog , zastupan po direktoru Mariu Munitiću  dana ______________. godine, donio je :



OPĆE UVJETE
ISPORUKE USLUGE JAVNE TRŽNICE
NA MALO U GRADU IMOTSKOME 

Članak 1.
	Ovim Općim uvjetima isporuke komunalne usluge javne tržnice na malo (dalje u tekstu: Opći uvjeti) uređuju se međusobni odnosi između Isporučitelja komunalne usluge i Korisnika usluge.
	Isporučitelj komunalne usluge javne tržnice na malo na području Grada Imotskoga je trgovačko društvo Komunalno društvo Grada Imotskog d.o.o.. za komunalno gospodarstvo, Glavina Donja 493/A , 21260 Imotski  (dalje u tekstu: Isporučitelj).
	Korisnici usluge javnih tržnica na malo su pravne i fizičke osobe koje pod određenim uvjetima dopušteno koriste prostor tržnice radi prodaje/promocije svojih proizvoda ili organizacije društvenih događanja.
	Pravo obavljanja prometa roba na malo i pravo korištenja tržnih usluga imaju pod jednakim uvjetima sve fizičke i pravne osobe ako udovoljavaju odredbama zakona, drugih propisa i ovih Općih uvjeta.

Članak 2.

	Javna tržnica na malo (dalje u tekstu: tržnica) je uređen prostor na kojem se obavlja promet robe na malo, prvenstveno poljoprivredno – prehrambenih proizvoda, odjevnih predmeta, robe široke potrošnje i drugih proizvoda u skladu sa zakonom i drugim propisima, odlukama nadležnih tijela, posebice pretpostavkama zaštite zdravlja ljudi dobrim poslovnim običajima te ovim Općim uvjetima.
	Isporučitelj komunalne usluge određuje način i uvjete izdavanja i korištenje prodajnih mjesta, poslovnih prostora kao i tehničkih sredstva i uređaja i rashladnih uređaja.  
	Tržnica se sastoji od: 
· otvorenog dijela u kojem su smješteni stolovi i štandovi, uključujući i prostor javne površine za smještaj štandova i prodaju robe 
· zatvorenog i natkrivenog dijela u kojem su poslovni prostori za prodaju mliječnih proizvoda i jaja, štandovi za prodaju prehrambenih proizvoda, prodaja poljoprivrednih i mesnih  proizvoda iz vozila.
	Prodaja proizvoda i robe izvan tržnice iz stavka 1. ovog članka moguća je i na drugim lokacijama i prostorima koje posebnom odlukom odredi Grad Imotski  te će se na istu primjenjivati ovi Opći uvjeti ukoliko su u nadležnosti Isporučitelja komunalne usluge. 



Članak 3.

	Ovim Općim uvjetima uređuje se poslovanje na Gradskoj tržnici na adresi Put tržnice 3 u Imotskome.
Članak 4.

	Roba na tržnici, izložena prodaji, može se prodavati samo na malo, individualnim potrošačima za njihove potrebe, a zabranjena je preprodaja robe na tržnici. 

Članak 5.

	Korisnici usluga obvezni su robu prodavati samo za na to određenim prodajnim mjestima, prema utvrđenom rasporedu i namjeni prostora i to sa stola, štanda, vitrine i rashladnih uređaja.
	Nije dopušteno: 
· montiranje naprava kojima se proširuje ili povećava kapacitet prodajnog mjesta,
· samovoljno postavljanje i premještanje stolova, štandova, vitrina izvan određenog ili obilježenog prostora.
	Korisnici usluga obvezni su osigurati da količina robe izložene za prodaju ne bude veća od kapaciteta prodajnog mjesta za jednodnevnu prodaju kao i da sva neprodana roba bude uklonjena s prodajnog mjesta nakon isteka radnog vremena tržnice.



Članak 6.

	Isporučitelj osigurava sljedeće usluge na tržnicama:  
· iznajmljivanje prodajnih mjesta, dostupnih tehničkih sredstava i dostupnih uređaja potrebnih za promet robe na malo,
· davanje u zakup prodajnog mjesta u sklopu tržnice, 
· obavljanje i drugih poslova vezanih za promet na tržnicama,
· organiziranje prigodnih i sezonskih prodaja na za to određenim mjestima.
	Isporučitelj osigurava potrebne tehničke i sanitarne uvjete za korisnike tržnih prostora. 
	Isporučitelj u svakom trenutku osigurava navedene uvjete svim sudionicima u prometu roba na malo i usluga pod jednakim uvjetima.
	Isporučitelj je obvezan osigurati uvjete za svakodnevan rad i poslovanje tržnice:
· osigurati prodajna mjesta za prodaju određenih vrsta proizvoda ovisno o veličini prodajnog prostora tržnice, a prema planu rasporeda prodajnih mjesta,
· osigurati dovoljno tehničkih sredstava i uređaja potrebnih za obavljanje prometa robe,
· održavati red i čistoću (za vrijeme rada tržnice).

Članak 7.
	Na tržnici se mogu prodavati poljodjeljsko-prehrambeni i drugi proizvodi, promet kojih je zakonom i drugim propisima dozvoljen:
· voće i povrće
· kruh i pekarski proizvodi
· mlijeko i mliječni proizvodi
· meso i mesni proizvodi
· riba
· gotova jela
· jaja
· tijesto
· med
· uzgojene i samonikle jestive gljive
· namirnice u originalnom pakovanju
· ljekovito bilje i čajevi
· cvijeće, presadnice i ukrasno bilje
· proizvodi za kućanstvo izrađeni od pruća, drveta i drugih materijala
· suveniri, proizvodi od keramike, stakla, plastike i kože, bižuterija
· pribor za kućanstvo i posuđe
· tekstil i odjevni predmeti i obuća
· stara roba – tekstil.

Članak 8.

	Poljoprivredno-prehrambeni i drugi proizvodi moraju prije izlaganja prodaji biti pripremljeni i uredno sortirani.
	Prehrambeni proizvodi izloženi prodaji moraju udovoljavati sanitarnim uvjetima propisanim zakonom i drugim propisima.
	Higijenski neispravni i zdravlju škodljivi prehrambeni proizvodi ne smiju se prodavati i pohranjivati u prostorima tržnice.
	Proizvodi koji podliježu odredbama propisa o kakvoći moraju biti vidljivo označeni odgovarajućom oznakom.
	Roba izložena u izložbeno – prodajnom prostoru mora biti uredno razvrstana i pregledno smještena.
	Roba u ambalaži mora biti izložena tako da se lako može utvrditi o kakvoj se vrsti robe radi.
	Odgovornost za ispunjavanje uvjeta propisanih ovim člankom preuzimaju Korisnici usluge – prodavatelji na tržnici.

Članak 9.

	Roba izložena prodaji mora imati vidljivo istaknutu cijenu u eurima, a tvornički ili proizvođački pakirana roba deklaraciju proizvođača na hrvatskom jeziku.
	Roba koja podliježe prethodnom pregledu jestivosti mora imati vidljivo istaknutu potvrdu i ispisan naziv vrste.
	Svaki prodavač šumskih gljiva mora posjedovati iskaznicu komercijalnog sakupljača gljiva te istu istaknuti na prodajnom mjestu. Gljive moraju biti svježe i imati odgovarajuću deklaraciju. 
	Prodavači su dužni istaknuti naziv svake gljive.

Članak 10.

	Na tržnici nije dopušteno prodavati:
· proizvode za koje nisu ostvareni propisani posebni uvjeti koje treba ispuniti prije ili prilikom iznošenja na prodaju,
· proizvode koji se prema važećim propisima mogu prodavati samo u specijaliziranim prodavaonicama ukoliko na tržnici nije osigurana mogućnost takve prodaje,
· proizvode za koje postoji propisana zabrana prodaje na tržnicama.

Odgovornost za ispunjavanje uvjeta propisanih ovim člankom preuzimaju Korisnici usluge – prodavatelji na tržnici.
	U slučaju sumnje o tome smije li Korisnik prodavati određenu robu na tržnici voditelj tržnice ili ovlaštena osoba Isporučitelja komunalne usluge zatražit će i pribaviti o tome ocjenu nadležnog državnog tijela i postupiti u skladu s tom ocjenom.

Članak 11.
	Na tržnici mogu prodavati:
· pravne i fizičke osobe registrirane za obavljanje gospodarske djelatnosti trgovine  na malo 
· nositelj i/ili članovi obiteljskog gospodarstva sukladno propisima
· pravne i fizičke osoba koje prodaju sadni materijal na malo, a koje nemaju obvezu upisa u upisnik dobavljača sadnog materijala sukladno propisima
· pravne i fizičke osobe upisane u upisnik šumoposjednika
· zastupnici koji obavljaju direktnu prodaju za registriranog trgovca ili proizvođača
· pravne i fizičke osobe registrirane za obavljanje proizvodne djelatnosti koje svoje proizvode prodaju na malo sukladno propisima.
	Korisnici tržnice dužni su prilikom podnošenja zahtjeva za dodjelu prodajnih mjesta predočiti dokaz o pravu na obavljanje djelatnosti.

Članak 12.
	Radno vrijeme tržnice određuje se odlukom o radnom vremenu koju donosi Isporučitelj komunalne usluge, a koju isti može izmijeniti po potrebi. 
	Isporučitelj će vidljivo istaknuti radno vrijeme tržnice.
	Tržnica radi od ponedjeljka do subote.
	Tržnice ne rade blagdanima i državnim praznicima. 
	Prije početka i nakon završetka radnog vremena na tržnici nije dozvoljeno trgovati.
	Prodavači su obvezni napustiti prostor tržnice najkasnije sat vremena po isteku radnog vremena tržnice (spremiti neprodanu robu, očistiti svoj prostor od ambalaže i otpadaka, iste sortirati te ubaciti u za to predviđene spremnike za otpad koji se nalaze u sklopu tržnice ) kako bi se moglo izvršiti nesmetano čišćenje.
	Sva prodajna mjesta obuhvaćena tržnicom obvezna su svoje radno vrijeme uskladiti s radnim vremenom tržnice osim u slučaju obavljanja specifične djelatnosti.


Članak 13.

	Radno vrijeme tržnice: 
    -	ponedjeljak – subota  od 07:00 – 14:00 sati.
	Vrijeme dostave i odvoza robe na prostor tržnice određuje se: 
· ponedjeljak – subota  od 05:00 – 07:00, te od 14:00 – 16:00 sati.







Članak 14.

	Dostavna vozila se nakon istovara ili utovara robe ne smiju zadržavati na prostoru tržnice. 
	Za vrijeme utovara i istovara robe, a zbog smanjenog zagađivanja okoliša, vozila ne smiju raditi. 
	U vrijeme koje je naznačeno u članku 13. ovih Općih uvjeta, roba se može dopremati ručnim kolicima. Kolica se mogu ostavljati na tržnim prostorima ili prolazima 
tržnice na način da ne ometaju kretanje svih sudionika na tržnici.

Članak 15.

	Na tržnici Isporučitelj komunalne usluge pruža usluge davanja na korištenje prostora-prodajnog mjesta tržnice:
· tržnih stolova,
· štandova (drveni)
· mjesta za prodaju (zakup površine)
· zatvorenih prostora unutar tržnice (zakup)

Članak 16.

	Prodajna mjesta, njihovu namjenu, raspored i način korištenja određuje Isporučitelj komunalne usluge.
	Prodaja proizvoda životinjskog podrijetla i drugih proizvoda, koja imaju posebna svojstva, može se obavljati samo na za to posebno uređenim i opremljenim prostorima. 
	Isporučitelj komunalne usluge može odobriti korisniku, koji uz pretežitu količinu jedne vrste proizvoda ima i manju količinu druge vrste proizvoda, prodaju svih proizvoda na prodajnom mjestu na kojem prodaje pretežitu količinu svojih proizvoda.

Članak 17.

	Prodajno mjesto daje se u zakup na temelju provedenog postupka javnog natječaja koji se objavljuje na kraju svake kalendarske godine. 
	Za korištenje poslovno-prodajnog prostora tržnice, korisnici su obvezni plaćati zakupninu.
	Visinu i način plaćanja zakupnine i drugih naknada utvrđuje Isporučitelj cjenikom usluga, uz prethodnu suglasnost gradonačelnika Grada Imotskoga koja će se donijeti u roku od 30 dana od dana stupanja Općih uvjeta.

Članak 18.
	Prodajna mjesta dodjeljuju se rezervacijom, ugovorom ili usmenim dogovorom o jednodnevnom zakupu. Dokaz da je sklopljen usmeni dogovor o jednodnevnom zakupu je potvrda (račun) o plaćenoj jednodnevnoj naknadi.

Prednost pri dodjeli prodajnih mjesta na tržnici imaju Korisnici usluga koji produžuju rezervacije prodajnog mjesta kojeg su koristili i koji su uredno izvršavali sve obveze prema Isporučitelju komunalne usluge te koji nemaju dugovanja prema Isporučitelju komunalne usluge s bilo koje osnove.
	Sve ostale pojedinosti korištenja prodajnog prostora i mjesta definirana su ugovorom.

Članak 19.

	Korisnik ugovornog prodajnog mjesta ili prostora ne može taj prostor dati u podzakup, ustupiti drugoj osobi na stalnu, privremenu ili zajedničku uporabu s bilo koje druge osnove, niti izvoditi bilo kakve preinake ili adaptacije bez suglasnosti Isporučitelja komunalne usluge.

Članak 20.

	Povremenim Korisnicima usluge prodajna mjesta dodjeljuje ovlašteni djelatnik tržnice – Voditelj tržnice.
	Ako na zakupljeno prodajno mjesto Korisnik ne dođe najkasnije do 07:30 sati, prodajno mjesto za taj dan može se dati na korištenje drugom Korisniku uz dnevnu naknadu.

Članak 21.

	Naknada za dnevno korištenje prodajnog mjesta plaća se Voditelju tržnice odmah po zauzimanju prodajnog mjesta.
	Potvrdu o plaćenoj naknadi Korisnik je dužan čuvati do isteka vremena korištenja prodajnog mjesta.
	Zakupnina temeljem ugovora o zakupu plaća se za tekući mjesec uplatom na žiro račun Isporučitelja komunalne usluge na temelju ispostavljenog računa. 
	U slučaju neurednog plaćanja zakupnine i naknade zakupljenog prostora, Isporučitelj može jednostrano otkazati daljnje korištenje istog.
	Zatvoreni prostori unutar tržnice zakupljena temeljem ugovora o zakupu daju se u zakup na minimalno 1 godinu.
Članak 22.

	Ako se Korisnik tijekom kontrole zatekne bez potvrde o plaćenoj naknadi za korištenje prodajnog mjesta, dužan je platiti naknadu u dvostrukom iznosu.

Članak 23.

	Cjenik pružanja usluga tržnice mora biti istaknut na vidnom mjestu na tržnici tako da je dostupan na uvid svakom korisniku te na internet stranici Isporučitelja komunalne usluge.

	
	
Članak 24.

	Korisnici su obvezni vagati odnosno mjeriti robu mjernim jedinicama i mjerama koje su propisane za mjerenje odgovarajuće robe.
	Vage i mjerni uređaji moraju biti baždareni i postavljeni na način da kupac može neometano kontrolirati mjerenja odnosno vaganja robe.

	Kako bi se neometano obavljao rad, poslovanje tržnice i održavao red, svi posjetitelji i Korisnici tržnice obvezni su se pridržavati zakona, drugih propisa kao i ovih Općih uvjeta.

[bookmark: _Hlk6485871]Članak 25.

	Djelatnici Isporučitelja komunalne usluge na tržnici obvezni su: 
· održavati red i disciplinu na tržnici,
· surađivati s inspekcijskim službama i drugim tijelima u sprečavanju prodaje prehrambenih i drugih proizvoda i usluga, prometa robe koji nije dozvoljen jer nemaju utvrđeno podrijetlo i zdravstvenu ispravnost, higijenski nisu ispravni i nisu stavljeni u promet pod propisanim uvjetima ili nisu deklarirani te ih s pojedinog prostora ukloniti,
· za vrijeme radnog vremena biti na usluzi Korisnicima tržnice.

Članak 26.

	Korisnici usluga obvezni su se na tržnici ponašati na način da ne remete red, a osobito:
· pridržavati se ovih Općih uvjeta i drugih propisa kojima se uređuju promet roba, javni red i mir te ponašanje na javnim mjestima,
· vidljivo istaknuti naziv tvrtke na prodajnom mjestu,
· na svakoj robi izloženoj prodaji jasno i vidljivo istaknuti cijenu i oznaku mjere i količine,
· robu izloženu prodaji složiti tako da ne zaklanja vidik robi susjednog prodajnog mjesta,
· prodanu robu kupcu uredno upakirati,
· dozivati, vikati i prisiljavati na kupnju,
· prigodom napuštanja prodajnog mjesta ili nakon isteka radnog vremena tržnice ukloniti neprodane proizvode.
	Potrošači svojim ponašanjem ne smiju narušavati rad i red na tržnici.
	Korisnik gubi pravo na korištenje usluga tržnice u slučaju:
· kršenja odredbi ovih Općih uvjeta i sklopljenih ugovora,
· neurednog ispunjavanja obveza preuzetih sklopljenim ugovorom o zakupu ili drugim odgovarajućim ugovorom,
· neprimjerenog ponašanja prema drugim Korisnicima, građanima ili djelatnicima tržnice,
· samovoljnog i učestalog proširivanja ili preuređivanja dodijeljenog mu prodajnog mjesta.
Članak 27.
	Isporučitelj komunalne usluge je obvezan osigurati redovnu dezinfekciju prostora tržnice te dostatan broj spremnika za otpad, kao i otvoren sanitarno higijenski prostor u vrijeme rada tržnice.

Članak 28.
	Na prodajne prostore tržnice zabranjeno je dovoditi pse, pušiti u prostorima u kojim se prodaju živežne namirnice te na bilo koji drugi način zagađivati prostor tržnice.


Članak 29.
	Na tržnici se mogu prodavati samo zdravstveno ispravni i za ljudsku uporabu neškodljivi proizvodi.
	Proizvodi koji podliježu zdravstvenom nadzoru i kontroli, mogu se prodavati samo nakon pregleda i uz potvrdu ili žig o izvršenom pregledu.
	Prehrambeni proizvodi moraju biti zaštićeni od utjecaja mikroklime i zagađivanja.
	Za umatanje i zaštitu prehrambenih proizvoda moraju se upotrebljavati samo čisti bijeli papir, papirnate i plastične vrećice, plastične i aluminijske folije.

Članak 30.

	Tehnička sredstva, uređaji i ambalaža u kojima se drži roba izložena prodaji, moraju biti uredna, čista i tehnički ispravna.
	Korisnici i potrošači obvezni su brižljivo, u što manjoj količini, koristiti plastične vrećice i ambalažu.

Članak 31.

	Tijekom prodaje i skladištenja robe, Korisnici usluga tržnice obvezni su sve otpatke i nepovratnu ambalažu odvajati i odlagati u za to postavljene spremnike za otpad.
	Nakon isteka radnog vremena, a kod napuštanja svojih prodajnih mjesta, Korisnici su dužni odvojiti i odložiti otpatke i ambalažu u za to postavljene spremnike.
	Zabranjeno je odlaganje i bacanje otpadaka na tlo.
	Korisnici prodajnih prostora odgovorni su za čistoću prodajnog mjesta za vrijeme radnog vremena tržnice. 

Članak 32.

	Propisani zdravstveni pregled, posebnu radnu odjeću ili obuću moraju imati oni prodavači za koje zakon ili posebni propisi to nalažu.

Članak 33.

	Prodavatelji robe na tržnici obvezni su primjereno izgledati, ne smiju biti pod utjecajem alkohola i drugih opojnih sredstava. 
	Svi posjetitelji, prodavači i Korisnici usluga na tržnici ne smiju remetiti javni red i mir i obvezni su se primjereno ponašati.  
	Radnici Isporučitelja komunalne usluge obvezni su neprimjereno ponašanje prijaviti nadležnim tijelima. 

Članak 34.

	Svi posjetitelji tržnice kao i sudionici podaje na istoj obvezni su postupati s povećanim stupnjem pažnje prilikom boravka na tržnici, uzimajući u obzir sve radnje nužne za funkcioniranje prodaje kao i činjenicu da je ista javno mjesto namijenjena okupljanju i boravku većeg broja ljudi.    
	Isporučitelj komunalne usluge nije odgovoran za štete koje je bilo moguće izbjeći postupanjem na način određen prethodnim stavkom.

Članak 35.

	Za eventualnu štetu do koje bi došlo radi neizvršavanja ili neurednog izvršavanja obveza koje proizlaze iz ovih Općih uvjeta ili zaključenih ugovora temeljem ovih Općih uvjeta, odgovara onaj čijom je radnjom ili propuštanjem radnje šteta uzrokovana.

Članak 36.

	Korisnik usluge je obvezan dati točne i ažurne podatke vezano uz usluge koje koristi i odgovara za točnost danih podataka. 
	Osobni podaci Korisnika usluge dani Isporučitelju komunalne usluge, a koji iste obrađuje, potrebni su u svrhu ispunjenja zakonskih obveza Isporučitelja usluge kao i obveze iz ugovora.
	Obrada osobnih podataka nužna je da bi se poduzele radnje koje prethode sklapanju ugovora. 
	Podaci će biti proslijeđeni trećim osobama samo u cilju ispunjenja svrhe za koju su prikupljeni, odnosno u slučajevima kada je to nužno sukladno propisima.  
	Podaci se pohranjuju sukladno rokovima određenim propisima, odnosno dok za to postoji legitimni interes te sukladno Informaciji o obradi podataka Isporučitelja kao voditelja obrade, Komunalno društvo Grada Imotskog d.o.o., 
	Korisnici fizičke osobe imaju pravo podnijeti zahtjev kojim traže pristup osobnim podacima i njihov ispravak, brisanje osobnih podataka kao i ograničavanje njihove obrade te pravo na izjavljivanje prigovora na obradu podataka,  prijenos podataka, sve u skladu s važećim propisima kojima se uređuje zaštita osobnih podataka. 
	U slučaju da prigovor, vezan uz obradu osobnih podataka, ne bude prihvaćen po Isporučitelju usluge kao voditelju obrade ili Korisnik fizička osoba ne bude zadovoljna odgovorom, ima pravo podnijeti Zahtjev za utvrđenjem povrede prava Agenciji za zaštitu osobnih podataka. 
	Obrada podataka je nužna radi ispunjenja zakonske i ugovorne obveze i ne davanje podatka ima za posljedicu nemogućnost sklapanja ugovora. 
	Korisnici tržnice na malo su upoznati da je kompletan prostor tržnice pokriven sustavom 24-satnog video-nadzora.
Članak 37.
	Ukoliko bilo koja odredba ugovora ili ovih Općih uvjeta jest ili postane ništava, nevaljana ili neprovediva, to neće utjecati na ostatak ugovora odnosno ovih Općih uvjeta te će se ostatak ugovora odnosno ovih Općih uvjeta primjenjivati u najvećem mogućem opsegu dozvoljenim zakonom. 
	Ugovorne strane dužne su bez odlaganja donijeti novu odredbu koja će zamijeniti ništavu, nevaljanu ili neprovedivu odredbu, a koja će biti najbliža namjeri ugovornih strana koju su imali prilikom dogovaranja ništave, nevaljane ili neprovedive odredbe. 
	Prestanak ugovora ne utječe na njegove odredbe za koje je izričito određeno da stupaju na snagu ili su obvezujuće i nakon prestanka ugovora. 

Članak 38.

	Eventualni sporovi koji mogu proizaći iz ili u vezi s ugovorom nastojat će se riješiti dogovorom, a ukoliko to neće biti moguće, ugovorne strane suglasne su da se rješavanje spora povjeri nadležnom sudu.
Članak 39.

	Na sve što nije izrijekom navedeno u ugovoru ili ovim Općim uvjetima, primjenjivat će se Zakon o obveznim odnosima, Zakon o zaštiti potrošača i ostali pozitivni pravni propisi, posebice oni vezani uz zaštitu pučanstva od zaraznih bolesti, hrani i veterinarstvu.

Članak 40.

	Ovi Opći uvjeti mogu se izmijeniti ili dopuniti u postupku koji je određen za njihovo donošenje.
Članak 41.

	Na ove Opće uvjete dana je prethodna suglasnost Gradskog vijeća Grada Imotskog ____________________________.
Članak 42.

	Akti potrebni za provedbu ovih Općih uvjeta donijeti će se u roku od 30 dana od dana stupanja na snagu.
Članak 43.
	 

Ovi Opći uvjeti objaviti će se u „Službenom glasniku  Grada Imotskog “, na mrežnim stranicama i oglasnoj ploči Grada Imotskoga, te na oglasnoj ploči i mrežnim stranicama Komunalnog društva Grada Imotskog d.o.o. na https://komunalno-drustvo-im.hr/ i stupaju na snagu 8 dana nakon objave u „Službenom glasniku  Grada Imotskog “,. 

